b'\n_START_ARTICLE_\nWilhelm Bittrich\n_START_SECTION_\nBiografia\n_START_PARAGRAPH_\nNascut a Wernigerode, (Sax\xc3\xb2nia-Anhalt), s\'allist\xc3\xa0 volunt\xc3\xa0riament el 1914 per combatre a la Primera Guerra Mundial, sent nomenat Leutnant de la reserva. Sol\xc2\xb7licit\xc3\xa0 immediatament ser traslladat a la recent creada Luftwaffe com a pilot, integrant-se al Jagdstaffel 4 i guanyant la Creu de Ferro de 1a i 2a classe._NEWLINE_Despr\xc3\xa9s de la guerra form\xc3\xa0 part dels Freikorps, abandonant-los el 1920 per integrar-se a la vida civil. El 9 de desembre de 1922 es cas\xc3\xa0 amb K\xc3\xa4te Blume i, el 1923 s\'allist\xc3\xa0 al Reichswehr. El 1925 comen\xc3\xa7\xc3\xa0 a treballar com a instructor de vol a les instal\xc2\xb7lacions secretes que la Luftwaffe tenia en territori sovi\xc3\xa8tic._NEWLINE_Despr\xc3\xa9s del tancament de dites instal\xc2\xb7lacions el 1933, les SS buscava desesperadament personal amb experi\xc3\xa8ncia militar per tenir-los com a assessors i oficials superiors del seu naixent bra\xc3\xa7 armat. Atret per la perspectiva d\'una carrera en un cos totalment nou, Bittrich s\'allist\xc3\xa0 el 1934 a les SS-Verf\xc3\xbcgungstruppe, precursora de les Waffen SS. La seva carrera va ser mete\xc3\xb2rica: SS-Sturmbannf\xc3\xbchrer l\'1 d\'octubre de 1936, SS-Obersturmbannf\xc3\xbchrer el 30 de gener de 1938 i SS-Standartenf\xc3\xbchrer l\'1 de juny de 1939.\n_START_SECTION_\nPol\xc3\xb2nia i Front Oriental\n_START_PARAGRAPH_\nDurant la invasi\xc3\xb3 de Pol\xc3\xb2nia el 1939, Bittrich va estar destinant a l\'estat major de la Leibstandarte SS Adolf Hitler, sota les ordres de Sepp Dietrich. L\'1 de febrer de 1940 va ser traslladat al SS-F\xc3\xbchrungshauptamt, a on treball\xc3\xa0 durant 8 mesos en la reglamentaci\xc3\xb3 de la uniformitat de les SS. Finalitzada la seva tasca, l\'1 de setembre va ser promogut a SS-Oberf\xc3\xbchrer, rebent tamb\xc3\xa9 el comandament el regiment Deutschland de la divisi\xc3\xb3 Leibstandarte l\'1 de desembre._NEWLINE_No torn\xc3\xa0 a combatre fins al 1941, en qu\xc3\xa8 particip\xc3\xa0 en l\'Operaci\xc3\xb3 Barbarroja. El 19 d\'octubre de 1941 va ser ascendit a SS-Brigadef\xc3\xbchrer i Generalmajor al rebre el comandament de la 2a Divisi\xc3\xb3 SS Das Reich, en substituci\xc3\xb3 de Paul Hausser, qui havia resultat ferit a la Batalla de Moscou. Durant la batalla va guanyar la Creu de Cavaller de la Creu de Ferro._NEWLINE_L\'1 de maig de 1942 reb\xc3\xa9 l\'ordre de formar la 8a Divisi\xc3\xb3 de Cavalleria SS Florian Geyer, a partir de la 8a brigada de cavalleria SS. Un cop completada la seva formaci\xc3\xb3, combat\xc3\xa9 a les seves ordres fins a finals de febrer de 1943, en qu\xc3\xa8 reb\xc3\xa9 el comandament de la 9a Divisi\xc3\xb3 Panzer SS Hohenstaufen, que juntament amb la 10a Frundsberg, formaven el II S-Panzerkorps, enviats a combatre al sud de R\xc3\xbassia._NEWLINE_L\'1 de maig de 1943 torn\xc3\xa0 a ser promocionat: SS-Gruppenf\xc3\xbchrer y Generalleutnant de les Waffen-SS. Prossegu\xc3\xad les operacions al Front Oriental fins a octubre, en qu\xc3\xa8 van ser retirats del combat i enviats a Fran\xc3\xa7a i B\xc3\xa8lgica per descansar i aprovisionar-se. Al mar\xc3\xa7 de 1944 es reincorpor\xc3\xa0 al Front Rus, sent enviat a rellevar el 1.Panzer-Armee a les portes de Pol\xc3\xb2nia.\n_START_SECTION_\nFront Occidental\n_START_PARAGRAPH_\nEl 6 de juny de 1944, amb el desembarcament aliat a Normandia, el II SS-Panzerkorps va ser enviat a Fran\xc3\xa7a. Tot just arribar el 29 de juny, Bittrich assum\xc3\xad el comandament de tot el cos. La seva intervenci\xc3\xb3 va resultar decisiva per frenar l\'avan\xc3\xa7 aliat a Caen i per rescatar de la Bossa de Falaise al VII Armee i al V Panzerarmee, tot i que a costa d\'un alt nombre de baixes i d\'una gran p\xc3\xa8rdua d\'equipament. No obstant aix\xc3\xb2, va ser promogut a SS-Obergruppenf\xc3\xbchrer i General der Waffen-SS l\'1 d\'agost i el 28 afeg\xc3\xad les Fulles de Roure a la seva Creu de Cavaller._NEWLINE_El II SS-Panzerkorps va ser retirat al setembre de 1944 a la zona d\'Arnhem, a Holanda, per a reequipar-se i rebre subministraments, car es preveia que seria una zona tranquil\xc2\xb7la. Just quan estaven a la meitat del proc\xc3\xa9s, el 17 de setembre s\'inici\xc3\xa0 l\'Operaci\xc3\xb3 Horta. La pres\xc3\xa8ncia del cos d\'ex\xc3\xa8rcit de Bittrich no va ser detectada pels serveis d\'intel\xc2\xb7lig\xc3\xa8ncia brit\xc3\xa0nics, i la 1a Divisi\xc3\xb3 Aerotransportada brit\xc3\xa0nica salt\xc3\xa0 enmig de les seves posicions. Bittrich aconsegu\xc3\xad envoltar-los completament, causant-los un alt\xc3\xadssim nombre de baixes. El dia 24, amb la situaci\xc3\xb3 completament a les seves mans, Bittrich acced\xc3\xad a un alto el foc de dues hores per permetre que fossin evacuats m\xc3\xa9s de 2.000 brit\xc3\xa0nics ferits a la bossa d\'Arnhem, passant als hospitals de campanya del seu cos d\'ex\xc3\xa8rcit._NEWLINE_El 16 de desembre el II SS-Panzerkorps va ser enquadrat al 6. SS-Panzerarmee, sota les ordres de Sepp Dietrich, per prendre part a la Batalla de les Ardenes. Tot i els \xc3\xa8xits inicials, les formacions alemanyes no tenien prou efectius per poder mantenir una ofensiva en condicions, quedant estancats ben aviat._NEWLINE_L\'abandonament de l\'ofensiva de les Ardenes i la immin\xc3\xa8ncia de l\'ofensiva sovi\xc3\xa8tica al sud del Front Oriental van fer que l\'OKW trasllad\xc3\xa9s el II SS-Panzerkoprs a Hongria al febrer de 1945. All\xc3\xa0, les restes de les unitats de Bittrich no van ser capaces d\'impedir la penetraci\xc3\xb3 de l\'Ex\xc3\xa8rcit Roig, de manera que van ser traslladades a la defensa de Viena. El 2 d\'abril s\'inici\xc3\xa0 l\'assalt a la ciutat, i Bittrich va rebre l\'ordre de l\'OKW de mantenir la ciutat fins al darrer al\xc3\xa8. No obstant aix\xc3\xb2, ignor\xc3\xa0 l\'ordre amb la intenci\xc3\xb3 d\'evitar la destrucci\xc3\xb3 del nucli antic de la ciutat durant els combats, aix\xc3\xad com que les seves pr\xc3\xb2pies tropes quedessin cercades, i es retir\xc3\xa0 combatent seguint el Danubi. Segons les seves estimacions, Viena estava perduda i no tenia cap sentit sotmetre-la a un combat in\xc3\xbatil. No va ser el primer cop en qu\xc3\xa8 desobe\xc3\xad una ordre per considerar-la absurda militarment (ni seria el darrer cop). Va seguir combatent i retirant-se cap a l\'oest, fins a rendir-se als americans el 8 de maig de 1945.\n_START_SECTION_\nPostguerra\n_START_PARAGRAPH_\nDespr\xc3\xa9s de passar gaireb\xc3\xa9 3 anys com a presoner de guerra, al gener de 1948 Bittrich va ser lliurat a les autoritats militars franceses, acusats de crims de guerra a Fran\xc3\xa7a. El proc\xc3\xa9s no s\'inici\xc3\xa0 fins al 16 de juny de 1953 davant d\'un tribunal militar de Marsella, despr\xc3\xa9s d\'una batalla legal en qu\xc3\xa8 se li retir\xc3\xa0 la condici\xc3\xb3 de presoner de guerra._NEWLINE_L\'acusaci\xc3\xb3 consistia en la petici\xc3\xb3 de responsabilitats per l\'afusellament de 17 membres de la Resist\xc3\xa8ncia francesa a N\xc3\xadmes per part d\'una companyia de la Feldgendarmeria de la divisi\xc3\xb3 Hohenstaufen. Durant el judici qued\xc3\xa0 demostrat que Bittrich nom\xc3\xa9s se n\'assabent\xc3\xa0 a posteriori, i que immediatament prengu\xc3\xa9 mesures legals contra els responsables de l\'afusellament il\xc2\xb7legal. No obstant aix\xc3\xb2, va ser condemnat a 5 anys de pres\xc3\xb3, seguint l\'argument de qu\xc3\xa8 els caps de divisi\xc3\xb3 han de ser responsables de les accions dels seus subordinats (la condemna pel cap de la companyia va ser de 20 anys). Un cop alliberat, visqu\xc3\xa9 amb la seva dona a Wolfratshausen, prop del llac Starnberger, vivint all\xc3\xa0 fins a la seva mort, el 19 d\'abril de 1979._NEWLINE_A una carta a la directiva de l\'associaci\xc3\xb3 d\'ex-combatents de les Waffen-SS, datada dos anys abans de la seva mort, Bittrich expressava que "\'Demano si us plau que no es facin discursos al meu funeral, i que s\'abstinguin cordialment de mencionar qualsevol premi o servei del traspassat. Els ho agrairia molt. Nom\xc3\xa9s un amor s\'emportar\xc3\xa0 a l\'altre m\xc3\xb3n l\'ex general de les Waffen-SS Bittrich: l\'amor de la seva terra natal, Alemanya".\n_START_SECTION_\nAvaluaci\xc3\xb3 hist\xc3\xb2rica\n_START_PARAGRAPH_\nWilhelm Bittrich, igual que Paul Hausser o Felix Steiner, formava part d\'un grup d\'oficials de carrera que van dirigir-se cap a les Waffen-SS degut a l\'asfixiant situaci\xc3\xb3 de les seves carreres a l\'ex\xc3\xa8rcit dels 100.000 homes, i que van ser responsables en gran manera de la gran v\xc3\xa0lua militar mostrada pel bra\xc3\xa7 armat de les SS. Tot i que es considerava un patriota, el que fos membre de les SS no era per un sentiment pol\xc3\xadtic, motiu pel qual entrava en conflicte amb els seus superiors directes cada cop que alguna situaci\xc3\xb3 el semblava que era contr\xc3\xa0ria a les lleis de la guerra._NEWLINE_Fins a la seva mort, Bittrich form\xc3\xa0 part de l\'associaci\xc3\xb3 d\'ex-combatents de les Waffen-SS, i se sentia orgull\xc3\xb3s del seu paper durant la Segona Guerra Mundial. Sempre va defendre que les Waffen-SS no eren el mateix que les SS ni complien amb les mateixes funcions, i de fet Bittrich sempre es comport\xc3\xa0 de manera honorable durant tota la seva carrera. La seva condemna per crims de guerra va provocar un munt de protestes a Alemanya, a difer\xc3\xa8ncia del que succe\xc3\xafa normalment en aquests casos. I, independentment dels motius pels quals s\'allist\xc3\xa0 a les Waffen-SS, Bittrich va fer el que molts oficials de la Wehrmacht no van fer: negar-se a complir unes ordres absurdes que nom\xc3\xa9s haguessin causat milers de morts i terribles patiments a la poblaci\xc3\xb3 civil com, per exemple, la seva negativa a lluitar una batalla perduda als carrers de Viena._NEWLINE_\xc3\x89s dif\xc3\xadcil dubtar que no hi hagu\xc3\xa9s una certa acceptaci\xc3\xb3 de part de la m\xc3\xadstica i de l\'ideari de les SS durant les primeres fases de la guerra. No obstant aix\xc3\xb2, Bittrich sempre va mantenir un esperit cr\xc3\xadtic, i sovint va tenir serioses discussions amb el seu superior jer\xc3\xa0rquic, el Reichf\xc3\xbchrer-SS Heinrich Himmler. Segons les seves pr\xc3\xb2pies mem\xc3\xb2ries, Bittrich es va conv\xc3\xa8ncer de la derrota alemanya despr\xc3\xa9s de la p\xc3\xa8rdua del VI Armee a Stalingrad._NEWLINE_Les seves cont\xc3\xadnues topades van conv\xc3\xa8ncer a Himmler de trobar una forma d\'eliminar a Bittrich, per\xc3\xb2 era massa popular entre els seus homes i els seus companys com per intentar una acci\xc3\xb3 directa. Ho va intentar en diverses ocasions mitjan\xc3\xa7ant subterfugis, ordenant-li que es present\xc3\xa9s de forma urgent a Berl\xc3\xadn. Bittrich sospitava que no tornaria amb vida, de manera que actu\xc3\xa0 amb la seva honestedat habitual: es neg\xc3\xa0 a obeir les ordres, afirmant que la seva pres\xc3\xa8ncia al front era necess\xc3\xa0ria. A vegades, van arribar a ser els seus propis superiors qui el van protegir, com per exemple, durant la batalla d\'Arnhem, Himmler envi\xc3\xa0 al terreny al Reichsarzt-SS (cap m\xc3\xa8dic) Karl Gebhardt amb ordres de portar-lo a Berl\xc3\xadn com fos; per\xc3\xb2 el feldmarschall Model, de com\xc3\xba acord amb Bittrich, deneg\xc3\xa0 el perm\xc3\xads m\xc3\xa8dic._NEWLINE_Tot i que Bittrich no arrib\xc3\xa0 a formar part de la resist\xc3\xa8ncia alemanya, hi ha proves de qu\xc3\xa8 estava a favor de derrocar a Hitler. La nit del 15 al 16 de juliol de 1944, a menys d\'una setmana de l\'atemptat dels generals contra Hitler, Bittrich va tenir una reuni\xc3\xb3 amb el mariscal Rommel, en la que aquest li pregunt\xc3\xa0 la seva posici\xc3\xb3 en cas que hagu\xc3\xa9s un cop d\'estat contra Hitler. La resposta va ser que "si arrib\xc3\xa9s el cas, jo personalment i tot el meu cos d\'ex\xc3\xa8rcit estarem a les seves ordres, Mariscal. Els meus oficials pensen el mateix que jo". No obstant aix\xc3\xb2, tamb\xc3\xa9 hi ha const\xc3\xa0ncia que se l\'anomen\xc3\xa0 "l\'home m\xc3\xa9s sarc\xc3\xa0stic d\'Alemanya"._NEWLINE_Bittrich va ser una de les fonts documentals de Cornelius Ryan en la investigaci\xc3\xb3 del seu llibre "Un pont massa lluny\xc3\xa0". A la pel\xc2\xb7l\xc3\xadcula hom\xc3\xb2nima va ser interpretat per Maximilian Schell.'